ПРОЕКТ НА Наредба за насърчаване на инвестициите с общинско значение в община Лъки и издаване на сертификати клас В
На основание чл. 21, ал. 2 от Закона за местното самоуправление и местната администрация, чл. 8, чл. 26, ал. 3 и ал. 4 и чл. 28, ал. 2 от Закона за нормативните актове, в изпълнение на чл. 77, във връзка с чл. 76, ал. 3 и чл. 79 от Административнопроцесуалния кодекс, предоставяме на вниманието на обществеността в община Лъки в регламентирания 30-дневен срок, считано от 27.10.2025 година от обявяването на интернет страницата на Община Лъки: http://www.oblaki.com/, за обсъждане, становища, предложения, мнения, възражения, препоръки и др. на проект на Наредба за насърчаване на инвестициите с общинско значение в община Лъки и издаване на сертификати клас В, като такива могат да бъдат предоставяни на e-mail: obshtinalaki@abv.bg, или в деловодството на Община Лъки на адрес: гр. Лъки, общ. Лъки, обл. Пловдив, ул. „Възраждане” № 18.

МОТИВИ
към проект на Наредба за насърчаване на инвестициите с общинско значение в община Лъки и издаване на сертификати клас В
1. Причината, налагаща приемане на Наредба за насърчаване на инвестициите с общинско значение в Община Лъки и издаване на сертификати клас В е разпоредбата на чл. 22з, ал. 1 от Закона за насърчаване на инвестициите (ЗНИ), с която законодателят е делегирал права на Общинските съвети да приемат наредба, с която се определят условията и реда за издаване на сертификат клас В и прилагане на мерките за насърчаване на инвестициите с общинско значение съгласно изискванията на ЗНИ и на Правилника за прилагането му (ППЗНИ).
Целта на Наредбата е да се насърчат производства и услуги с висока добавена стойност, да се повиши регионалната икономическа активност и да се генерира заетостта чрез откриване на нови високопроизводителни работни места.
Със ЗНИ се въвежда възможност кметът на общината, в която ще се осъществява инвестиционния проект, да издава общински сертификат за инвестиция клас В, чийто праг за сертифициране е по-нисък от минималния за клас Б.
Съгласно чл. 11, ал. 2 от ЗНИ кметът на Общината:
1. Осигурява провеждането на политиката за насърчаване на инвестициите на територията на общината при разработването и изпълнението на общинския план за развитие и на програмата за неговото изпълнение;
2. Съдейства за прилагането на мерките за насърчаване на инвестициите по ЗНИ;
3. Издава сертификат за инвестиционни проекти с общинско значение и прилага насърчителните мерки от неговата компетентност.
Чрез прилагането на насърчителни мерки за проекти със сертификат за клас В, а именно: индивидуално административно обслужване, включително в съкратени срокове, по отношение предоставяните от общината услуги, както и предоставяне на право на собственост или ограничени вещни права без търг или конкурс върху имоти частна общинска собственост, се очаква да се увеличат инвестиционните проекти в Община Лъки и да се създадат добри взаимоотношения между инвеститорите и местната администрация.
Мярката за прехвърляне на вещни права без търг или конкурс се прилага за проекти от клас В, когато не е заявена от друг инвеститор при издаване на сертификат за инвестиция от клас А, клас Б или за приоритетен проект за същия имот - частна общинска собственост.
Проектът на наредба съдържа шест глави:
Глава първа - Общи разпоредби, която има за цел да конкретизира кои отношения се уреждат с разпоредбите на Наредбата.
Глава втора - Общинска политика в областта на инвестициите, където са описани правомощията на кмета на Общината във връзка с насърчаване на инвестициите на нейната територия, както и е определена конкретна информация, касаеща инвестициите, която следва да се поддържа на интернет страницата на Община Лъки.
Глава трета - Насърчаване на инвестициите, в която има обособени три раздела, както следва:
Раздел I - Условия и мерки за насърчаване на инвестициите, където са определени условията, на които трябва да отговарят инвестиционните проекти и кандидатите за издаване на сертификат за инвестиция клас В.
Раздел II - Инвестиционни проекти с общинско значение, където се описват мерките за насърчаване на инвестициите.
Раздел III - Ред за издаване на сертификат за инвестиция клас В, в който се регламентира реда за подаване, разглеждане и оценка на заявленията за издаване на сертификат за инвестиция клас В, реда за вземане на решение на Общински съвет за издаване или отказ да се издаде горепосочения документ, като се определя и срока на действие на сертификата.
Раздел IV - Сертификат за инвестиция клас В, в който се регламентират реквизитите на сертификата и вписването им в електронна база данни.
Глава четвърта - Прилагане на мерките за насърчаване на инвестициите, в която има обособени три раздела, както следва:
Раздел I - Придобиване право на собственост или ограничени вещни права върху имоти - частна общинска собственост, където са регламентирани начинът и условията за придобиване право на собственост или ограничено вещно право върху имоти - общинска собственост.
Раздел II - Съкратени срокове за административно обслужване, където се предвиждат по-кратки срокове за административно обслужване на инвеститорите след издаване на сертификат за инвестиция клас В.
Раздел III - Индивидуално административно обслужване, в който се определят задълженията на служителите на администрацията във връзка със заявеното желание на инвеститора за осъществяване на индивидуално административно обслужване.
Глава пета - Контрол по изпълнението на инвестиционни проекти, в която се определя компетентния орган, който осъществява контрол и начина за осъществяването му.
Глава шеста - Административнонаказателни разпоредби, в която се определят компетентните органи за издаване на актове за установяване на нарушения по чл. 34, ал. 5 от ЗНИ и за издаване на наказателни постановления.
Заключителни разпоредби определя от кога Наредбата влиза в сила и на какво основание е приета.
1. Целите, които се поставят:
С настоящия Проект на Наредба се цели регламентирането на условията и реда за издаване на сертификат В и прилагане на мерките за насърчаване на инвестициите с общинско значение в съответствие с националното законодателство.
2. Финансовите и други средства, необходими за прилагането на новата уредба:
За прилагането на Наредбата не се изискват допълнителни финансови или други средства от бюджета на Община Лъки.
3. Очакваните резултати от прилагането, включително финансовите, ако има такива:
Повишаване конкурентоспособността на икономиката на Община Лъки, подобряване на инвестиционния климат и създаване на нови работни места.
4. Анализ за съответствие с правото на Европейския съюз:
Проектът на наредба за насърчаване на инвестициите с общинско значение в Община Лъки и издаване на сертификати клас В е изготвен в съответствие с изискванията на Регламент (ЕС) № 651/2014 и актовете от по-висока степен в Република България.
Приложение: Наредба за насърчаване на инвестициите с общинско значение в община Лъки и издаване на сертификати клас В,
